ขสมก. เตรียมเสนอครม.จัดซื้อรถเมล์ไฟฟ้า ต.ค.นี้ คาดเปิดประมูลธ.ค.59
ขสมก. เตรียมเสนอครม.จัดซื้อรถเมล์ไฟฟ้า 200 คัน วงเงิน 2.3 พันลบ. ต.ค.นี้ คาดเปิดประมูลเดือนธ.ค.59
30 ก.ย. 2559

นายออมสิน ชีวะพฤกษ์ รัฐมนตรีช่วยว่าการกระทรวงคมนาคม เปิดเผยว่า ในวันที่ 5 ต.ค.นี้สำนักงานคณะกรรมการพัฒนาการเศรษฐกิจและสังคมแห่งชาติ (สศช.) หรือ สภาพัฒน์ จะพิจารณาการขอทบทวนมติคณะรัฐมนตรี (ครม.) ที่ให้องค์การขนส่งมวลชนกรุงเทพ (ขสมก.) จัดซื้อรถโดยสารที่ใช้ก๊าซธรรมชาติเป็นเชื้อเพลิง (NGV) จำนวน 3,183 คัน งบประมาณ 1.3 หมื่นล้านบาท ให้ปรับมาเป็นการจัดซื้อรถเมล์ไฟฟ้า (EV) จำนวน 200 คัน รวมทั้งปรับปรุงรถเมล์เก่า 500 คันและรถเมล์ปรับอากาศ 200 คัน รวมงบประมาณ 4.3 พันล้านบาท โดยคาดว่าจะสามารถนำเสนอเข้าสู่ที่ประชุม ครม.ภายในเดือน ต.ค.นี้
ด้านนายสุระชัย เอี่ยมวชิรสกุล ผู้อำนวยการ ขสมก. คาดว่าจะเปิดประมูลการจัดซื้อรถเมล์ไฟฟ้า 200 คัน วงเงิน 2.3 พันล้านบาท ภายในเดือน ธ.ค.59 และหลังจากเซ็นสัญญาให้ส่งมอบภายใน 120 วัน หรือราวเดือน มี.ค.-เม.ย.60 น่าจะเริ่มให้บริการได้
ทั้งนี้ ขสมก.ได้สำรวจความคิดเห็นของผู้ประกอบการแล้วพบว่ามีเอกชนประมาณ 10 รายที่สนใจเข้าร่วมประมูลรถเมล์ไฟฟ้า